“আমি পারি না…,” দক্ষিণ ভারতে গিয়ে ক্ষমা চাইলেন অমিত শাহ

ওয়েব ডেস্ক: তামিলনাড়ুতে (Tamilnadu) হিন্দি ভাষা চাপিয়ে দেওয়ার অভিযোগ ঘিরে রাজনৈতিক উত্তেজনার মধ্যেই তামিলনাড়ুতে গিয়ে ক্ষমা চাইলেন কেন্দ্রীয় স্বরাষ্ট্রমন্ত্রী অমিত শাহ (Amit Shah)। তিনি স্বীকার করেন, তামিল (Tamil Language) বিশ্বের অন্যতম প্রাচীন ভাষা হলেও তিনি তামিল ভাষায় কথা বলতে পারেন না। এই জন্য তামিলনাড়ুর জনগণের কাছে দুঃখপ্রকাশ করেন তিনি।

বুধবার তামিলনাড়ুর বিজেপির (BJP) জেলা দফতর উদ্বোধন করতে গিয়ে এক জনসভায় ভাষণ দেন তিনি। শাহ তাঁর ভাষণে তামিলনাড়ুর ক্ষমতাসীন ডিএমকে সরকারের বিরুদ্ধে তীব্র আক্রমণ শানান। ডিএমকে-কে ‘রাষ্ট্রদ্রোহী’ বলে আক্রমণ করেন অমিত শাহ। পাশাপাশি, ২০২৬ সালের বিধানসভা নির্বাচনে রাজ্যে এনডিএ সরকার গঠন করবে বলে তিনি আশাবাদী।

আরও পড়ুন: কেটে গিয়েছে ৪ দিন, এখনও অন্ধকার সুড়ঙ্গে আটকে ৮ শ্রমিক

উল্লেখ্য, দীর্ঘদিন ধরেই কেন্দ্রের তিন ভাষা নীতির বিরোধিতা করছে তামিলনাড়ু। কেন্দ্রীয় জাতীয় শিক্ষানীতিতে তিনটি ভাষা— ইংরেজি, হিন্দি এবং স্থানীয় ভাষা শিখতে বলা হলেও, তামিলনাড়ু এবং বেশ কয়েকটি দক্ষিণী রাজ্যে কেবল ইংরেজি ও আঞ্চলিক ভাষা শেখার নিয়ম বহাল রয়েছে। ডিএমকে, এডিএমকে এবং অভিনেতা-রাজনীতিক কমল হাসানের এমএনএম একযোগে অভিযোগ করেছে যে, কেন্দ্র জোর করে হিন্দি ভাষা চাপিয়ে দিতে চাইছে। এই থেকেই শুরু ভাষা বিতর্ক।

তিন ভাষা নীতির বিরোধিতা করায় শিক্ষা খাতে তামিলনাড়ু দু’হাজার কোটি টাকার কেন্দ্রীয় বরাদ্দ থেকে বঞ্চিত হয়েছে বলেও অভিযোগ তুলেছেন মুখ্যমন্ত্রী এম কে স্ট্যালিন। এর জবাবে শাহ বলেন, “২০২৪ বিজেপির জন্য ঐতিহাসিক বছর। মোদীজি তৃতীয় বারের জন্য প্রধানমন্ত্রী হয়েছেন। অন্ধ্রপ্রদেশ, মহারাষ্ট্র, দিল্লি, হরিয়ানায় আমরা জিতেছি। মানুষ বিজেপিকে ভরসা করছে। তামিলনাড়ুর মানুষ ২০২৬ সালে রাষ্ট্রদ্রোহী ডিএমকে-কে ছুড়ে ফেলে দেবেন।”